Uddannelses- og forskningsminister Søren Pind (V) åbner i et interview i Berlingske op for en justering af 12-trinsskalaen.

Han mener, at der mangler en belønning til de studerende, der yder noget exceptionelt i den nuværende 12-trins-skala.

- 12-tallet i sig selv er fint, men det vælter jo ind med 12-taller. Jeg synes, vi mangler noget til det helt exceptionelle, siger Søren Pind.

Han vil ikke uddybe, hvad en sådan særlig udmærkelse i givet fald kunne bestå i. Han vil nu kigge på skalaen sammen med undervisningsminister Merete Riisager (LA).

Da 12-skalaen blev indført i skoleåret 2006/2007, var det med argumentet om, at det gamle 13-tal, der blev givet for den ekstraordinære præstation, ikke gav mening, når karakteren blev brugt i udlandet.

Dengang var forventningen, at kun hver tiende beståede eksamen ville udløse et 12 -tal. Men i dag bedømmes omkring 16 procent af de beståede eksamener på universiteterne med 12.

Den udvikling har fået flere politikere til at kræve et opgør med den nye skala.

Daværende undervisningsminister Ellen Trane Nørby sagde i sommer, at hun ville undersøge muligheden for at belønne den ekstraordinære præstation - eksempelvis med en medalje eller en stjerne i eksamensbeviset.